
Szupernormális szívizom teljesítmény: edzés vs. dapagliflozin

Kulcsszavak: fiziológiás hipertrófia; aktív erő; dapagliflozin; kardiális troponin I
A rendszeres testedzés hatására kialakuló fiziológiás hipertrófia a szívizom tömegének
növekedésével jár (sportszív). Az eredetileg antidiabetikus gyógyszerként kifejlesztett
SGLT2-gátló dapagliflozin ígéretes terápiává vált a szívelégtelenség kezelésében, de
szívvédő hatásmechanizmusa nem teljesen ismert. Az edzés okozta szívizom- hipertrófia
és az SGLT2-gátló kölcsönhatásait eddig nem vizsgálták részletesen. Kutatásom célja a
dapagliflozin hatásának feltárása a szívizomsejtek kontraktilitására sportszív
patkánymodellben.
Kísérleteinkhez a Semmelweis Egyetem Városmajori Szív- és Érgyógyászati Klinika által
beállított sportszív patkánymodellt alkalmaztuk. Izometriás erőméréseinket membrán
fosztott bal kamrai szívizomsejteken végeztük, mely során meghatároztuk a maximális
Ca2+-aktivált aktív erőt (Fmax), a Ca2+-érzékenységet (pCa50), valamint a Ca2+-
független passzív erőt (Fpasszív). Biokémiai vizsgálataink során nyomon követtük a
kardiális troponin I (cTnI) foszforilációs státuszát ProQ Diamond és Western immunoblot
technikákkal.
Mind a fizikai edzés, mind pedig a dapagliflozin kezelés az Faktív értékek szignifikáns
javulásával jártak (Kontroll: 16,76±0,74 kN/m2 vs. Edzett: 22,81±1,91 kN/m2 vs.
Kontroll+DA: 21,07±1,31 kN/m2 vs. Edzett+DA: 26,42±2,26 kN/m2, P<0,05, n=8-10). A
pCa50 értékek az edzett csoportban szignifikánsan magasabbak voltak (5,91±0,01) a
kontroll csoporthoz (5,85±0,01, P<0,05, n=8-10) viszonyítva, ugyanakkor a kezelt
csoportok pCa50 értékeiben nem volt különbség (pCa50: Kontroll+DA: 5,89±0,01 vs.
Edzett+DA: 5,88±0,01, P<0,05, n=8-10). Az Fpasszív értékek nem változtak a csoportok
között. Biokémiai vizsgálatok során, a cTnI összfoszforilációja csökkent a fizikai edzés
(0,69±0,03) és a dapagliflozin kezelés hatására (Kontroll+DA: 0,66±0,06 vs. Edzett+DA:
0,61±0,03) a kontroll csoporthoz viszonyítva (1,00±0,06; n=3, relatív egységek). A cTnI a
Ser22/23 és Thr144 helyeken alulfoszforilált volt az edzett (0,77±0,02 és 0,61±0,10) és
SGLT2-gátlóval kezelt állatokban (Kontroll+DA: 0,70±0,02 és 0,84±0,08 vs. Edzett+DA:
0,52±0,04 és 0,58±0,10) a kontrollhoz képest (1,00±0,04 és 1,00±0,03; P<0,05, n=3, relatív
egységekben). A cTnI Ser43 helyén nem találtunk különbséget a csoportok között.
Eredményeink alapján az SGLT2-gátló dapagliflozin alkalmazása olyan szupernormális
szívműködést idézhet elő, amely az edzéshez hasonló funkcionális javulást eredményez.

